Document ID: 32009D0409

NEUVOSTON PÄÄTÖS,
tehty 27 päivänä huhtikuuta 2009,
sen toteamisesta EY:n perustamissopimuksen 104 artiklan 8 kohdan mukaisesti, onko Yhdistynyt kuningaskunta toteuttanut EY:n perustamissopimuksen 104 artiklan 7 kohdan nojalla 8 päivänä heinäkuuta 2008 annetun neuvoston suosituksen mukaisia tuloksellisia toimia
(2009/409/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 8 kohdan,
ottaa huomioon komission suosituksen,
sekä katsoo seuraavaa:
(1)
Perustamissopimuksen 104 artiklan mukaan jäsenvaltiot välttävät liiallisia julkistalouden alijäämiä.
(2)
Eräistä Ison-Britannian ja Pohjois-Irlannin yhdistyneeseen kuningaskuntaan liittyvistä määräyksistä tehdyn pöytäkirjan 5 kohdassa määrätään, että perustamissopimuksen 104 artiklan 1 kohdan mukaista velvoitetta välttää liiallisia julkisen talouden alijäämiä ei sovelleta Yhdistyneeseen kuningaskuntaan, ellei se siirry talous- ja rahaliiton kolmanteen vaiheeseen (1). Talous- ja rahaliiton toisessa vaiheessa Yhdistyneen kuningaskunnan on pyrittävä perustamissopimuksen 116 artiklan 4 kohdan mukaisesti välttämään liiallisia alijäämiä.
(3)
Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu. Vakaus- ja kasvusopimukseen sisältyy liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annettu neuvoston asetus (EY) N:o 1467/97 (2), joka annettiin edistämään julkistalouden liiallisten ylijäämien pikaista korjaamista.
(4)
Vakaus- ja kasvusopimuksen uudistuksella vuonna 2005 pyrittiin lisäämään sopimuksen vaikuttavuutta ja vahvistamaan sen talousteoreettista perustaa sekä turvaamaan julkisen talouden kestävyys pitkällä aikavälillä. Sillä pyrittiin varmistamaan, että erityisesti talouden tilanne ja talousarviotilanne otetaan täysin huomioon liiallista alijäämää koskevan menettelyn kaikissa vaiheissa. Vakaus- ja kasvusopimuksen tarjoama kehys tukee tällä tavoin julkisen talouden rahoitusaseman ripeään tervehdyttämiseen tähtäävää hallituksen politiikkaa, jossa otetaan huomioon talouden tilanne.
(5)
Neuvosto teki 104 artiklan 6 kohdan mukaisesti päätöksen 2008/713/EY (3), jonka mukaan Yhdistyneessä kuningaskunnassa oli liiallinen alijäämä.
(6)
Neuvosto antoi komission suosituksesta perustamissopimuksen 104 artiklan 7 kohdan ja asetuksen (EY) N:o 1467/97 mukaisesti 8 päivänä heinäkuuta 2008 myös Yhdistyneen kuningaskunnan viranomaisille osoitetun suosituksen (4), jossa kehotetaan lopettamaan liiallisen alijäämän tilanne mahdollisimman pian ja viimeistään budjettivuonna 2009/2010 saattamalla julkisen talouden alijäämä uskottavalla ja kestävällä tavalla alle 3 prosenttiin suhteessa BKT:hen. Tätä varten neuvosto suositteli, että viranomaiset varmistaisivat, että rakenteellinen parannus on budjettivuonna 2009/2010 vähintään 0,5 prosenttia suhteessa BKT:hen, ja asetti 8 päivän tammikuuta 2008 määräajaksi, johon mennessä Yhdistyneen kuningaskunnan viranomaisten on toteutettava tuloksellisia toimia.
(7)
Arvio toimista, jotka Yhdistynyt kuningaskunta on toteuttanut liiallisen alijäämän korjaamiseksi viimeistään budjettivuonna 2009/2010 104 artiklan 7 kohdan nojalla annetun neuvoston suosituksen mukaisesti, johtaa seuraaviin päätelmiin:
a)
Yhdistyneen kuningaskunnan viranomaiset ilmoittivat uusista alijäämää kasvattavista harkinnanvaraisista toimenpiteistä sen jälkeen, kun neuvosto oli antanut 104 artiklan 7 kohdan mukaisen suosituksen heinäkuussa 2008. Hallitus ilmoitti 16 päivänä heinäkuuta 2008 lykkäävänsä polttoaineen valmisteveron korottamista, joka oli tarkoitus toteuttaa inflaation vuoksi lokakuussa 2008, minkä seurauksena budjettivuoden 2008/2009 tuloista jäi puuttumaan summa, jonka suuruus on arviolta 0,05 prosenttia suhteessa BKT:hen. Muita alijäämää lisääviä toimenpiteitä, joiden suuruus on 0,1 prosenttia suhteessa BKT:hen budjettivuonna 2009/2010, otettiin käyttöön syyskuussa 2008. Yksi niistä on asumiseen kohdistettujen menojen lisääminen.
b)
Hallitus esitti talousarvion vuoden 2008 valmisteluraportin 24 päivänä marraskuuta 2008. Valmisteluraportissa keskipitkän aikavälin makrotalouden ennusteita oli tarkistettu huomattavasti alaspäin, osittain syksyllä 2007 alkaneen maailmanlaajuisen finanssikriisin odottamattoman rajujen negatiivisten seurausten vuoksi. Hallitus ilmoitti tällaisessa makrotaloudellisessa tilanteessa uusista harkinnanvaraisista taloutta tukevista finanssipolitiikan löysentämistoimista, joiden suuruus on noin 0,5 prosenttia suhteessa BKT:hen budjettivuonna 2008/2009 ja 1,0 prosenttia suhteessa BKT:hen budjettivuonna 2009/2010. Toimenpiteitä olivat yleisen arvonlisäverokannan tilapäinen alentaminen, jonka osuus elvytyspaketista on noin puolet, sekä investointimenojen aikaistaminen.
c)
Elvytystoimenpiteet olivat kaiken kaikkiaan Eurooppa-neuvoston 11 päivänä joulukuuta 2008 hyväksymän Euroopan talouden elvytyssuunnitelman mukaisia.
d)
Komissiolle 18 päivänä joulukuuta 2008 toimitettuun Yhdistyneen kuningaskunnan vuoden 2008 tarkistettuun lähentymisohjelmaan sisältyneet makrotaloudelliset ja finanssipoliittiset ennusteet olivat samat kuin talousarvion vuoden 2008 valmisteluraportissa, ja niiden mukaan alijäämäsuhde nousisi edelleen budjettivuonna 2009/2010 8,2 prosenttiin suhteessa BKT:hen. Suurimmaksi osaksi julkisen talouden ennakoitu heikentyminen budjettivuonna 2009/2010 edeltävään vuoteen verrattuna johtuu ennen kaikkea seuraavista kahdesta osittain toisiinsa kytkeytyvästä tekijästä: ensinnäkin BKT:n yleisestä supistumisesta ja toiseksi rahoitussektorilta ja asuntomarkkinoista saatavien verotulojen romahduksesta, kun ne tähän saakka olivat olleet merkittäviä tulonlähteitä. Noin kolmannes ohjelmassa budjettivuodeksi 2009/2010 ennustetusta alijäämän kasvusta johtuu kuitenkin hyväksytyistä finanssipoliittisista elvytystoimenpiteistä.
e)
Vuoden 2008 tarkistetussa lähentymisohjelmassa julkisen velan osuuden ennustetaan olevan noin 60 prosenttia suhteessa BKT:hen budjettivuonna 2009/2010 eli selvästi enemmän kuin Yhdistyneen kuningaskunnan viranomaisten maaliskuussa 2008 ennakoima lähes 46 prosentin velan osuus.
f)
Komission tammikuun 2009 väliennusteen mukaan alijäämä olisi budjettivuonna 2009/2010 9,5 prosenttia suhteessa BKT:hen eli 1,25 prosenttiyksikköä suurempi kuin lähentymisohjelmassa ennakoidaan. Tämä johtuu ennen kaikkea komission tammikuun 2009 ennusteen perusteella selvästi huonommasta makrotalouden tilanteesta, jossa nimellisen BKT:n taso on noin 5 prosenttia alempi. Komission tammikuun 2009 väliennusteen jälkeen julkaistut julkisen taloudet tiedot osoittavat joka tapauksessa, että julkisen talouden budjettivuoden 2008/2009 toteutuma on todennäköisesti ennustettua huonompi.
(8)
Tästä voidaan päätellä, että Yhdistyneen kuningaskunnan viranomaiset ovat jatkuvasti heikkenevissä talouden olosuhteissa toteuttaneet heinäkuun 2008 jälkeen uusia alijäämää kasvattavia harkinnanvaraisia toimenpiteitä Euroopan talouden elvytyssuunnitelman mukaisesti. Voimakas talouden laskusuhdanne ja Yhdistyneen kuningaskunnan hyväksymät elvytystoimet ovat yhdessä johtaneet siihen, että Yhdistyneen kuningaskunnan julkisen talouden rahoitusaseman ennakoidaan heikkenevän selvästi budjettivuonna 2009/2010,
ON TEHNYT TÄMÄN PÄÄTÖKSEN:
1 artikla
Yhdistynyt kuningaskunta ei ole toteuttanut neuvoston 8 päivänä heinäkuuta 2008 antaman suosituksen mukaisia toimia suosituksessa asetetussa määräajassa.
2 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Luxemburgissa 27 päivänä huhtikuuta 2009.

Labels: 2
19
18